एमएल को लीटर में नहीं बदल सकीं छात्राएं
प्राथमिक और माध्यमिक स्कूल की शिक्षक बनने की तैयारी कर रहीं प्रशिक्षु छात्राएं 250 मिलीलीटर को लीटर में नहीं बदल सकी। अंग्रेजी के टेंस के प्रकार भी उन्हें नहीं पता। संस्कृत में धातु के रूप भी नहीं मालूम।
जिपं सीईओ अमित तोमर ने इन छात्राओं को अनुभव प्रमाणपत्र नहीं देने के निर्देश प्राचार्य को दिए हैं। सीईओ तोमर निरीक्षण पर पहुंचे थे। सीईओ के साथ डाइट प्राचार्य संजीव भालेराव, परियोजना अधिकारी प्रमोद त्रिपाठी, वरिष्ठ डाटा मैनेजर राजेंद्र डोडवे मौजूद रहे। निरीक्षण के दौरान प्राथमिक एवं माध्यमिक कक्षाओं में निजी बीटीआई की छात्राएं पढ़ाते हुए नजर आईं। सीईओ तोमर ने उनसे अंग्रेजी, संस्कृत, गणित के प्रश्न पूछने शुरू किए। सीईओ तोमर ने प्राचार्य को अनुभव प्रमाण पत्र नहीं देने के निर्देश दिए। सीईओ एवं प्रभारी कलेक्टर ने बीटीआई कॉलेज के प्राचार्य को नोटिस देने एवं जानकारी शासन को भेजने के निर्देश दिए हैं। एक छात्रा पायल ने सही जवाब दिए। उसे अनुभव प्रमाण पत्र देने को कहा।
बनना थी चना की दाल, मध्याह्न भोजन में मिली बैंगन की सब्जी - मध्याह्न भोजन की अव्यवस्थाएं भी सीईओ के सामने आईं। मीनू के मुताबिक बुधवार को चना की दाल ओर रोटी बनाई जानी थी। पांच में से 4 स्कूलों में बैंगन की सब्जी मिली। सीईओ तोमर ने इन स्कूलों में मध्याह्न भोजन बनाने वाले साईं स्वयं सहायता समूह, जसवाड़ी में कार्यरत नारायण स्वयं सहायता समूह एवं संत सिंगाजी स्वयं सहायता को नोटिस देकर जवाब लेने को कहा है। जवाब के बाद आगे की कार्रवाई की जाएगी।
बगैर सूचना के गायब प्राचार्य को नोटिस - हायर सेकंडरी स्कूल जसवाड़ी की प्राचार्य संध्या दुबे को अनुपस्थित होने पर कारण बताओ नोटिस दिया है। संध्या दुबे स्कूल में नहीं थीं। छुट्टी लेने न लेने के संबंध में जानकारी ली गई तो किसी अधिकारी को उनके अनुपस्थिति की जानकारी नहीं थी। बगैर सक्षम अधिकारी की अनुमति के गायब रहने पर उन्हें नोटिस दिया है।
कक्षा में पढ़ा रही बीटीआई की छात्रा व विद्यार्थियों से सवाल पूछते सीईओ तोमर।
hin_Deva hin_Deva hin_Deva hin_Deva hin_Deva hin_Deva